ᱚᱦᱚᱫ

"ᱥᱟᱱᱛᱟᱲᱤ ᱯᱟ.ᱨᱥᱤ" ᱨᱮᱭᱟᱜ  ᱪᱤᱠᱤ "ᱚᱞ ᱪᱤᱠᱤ" ᱫᱚ ᱓᱐ ᱜᱚᱴᱟᱝ ᱢᱮᱱᱟᱜᱼᱟ ᱾ ᱟᱨ ᱚᱱᱟ ᱠᱚ ᱥᱟᱶᱛᱮ ᱢᱚᱬᱮ ᱜᱚᱴᱟᱝ ᱫᱚ "ᱴᱩᱰᱟ.ᱜ ᱪᱤᱠᱤ" ᱦᱚᱸ ᱢᱮᱱᱟᱜ ᱛᱟᱵᱚᱱᱟ ᱾ ᱚᱱᱟ ᱠᱚᱫᱚ ᱦᱩᱭᱩᱜ ᱠᱟᱱᱟ :-

᱑. [ ᱸ ] (ᱢᱩ ᱴᱩᱰᱟᱹᱜ)

᱒. [ . ]  (ᱜᱟᱹᱦᱞᱟᱹ ᱴᱩᱰᱟᱹᱜ)

᱓. [ ~ ]  (ᱨᱮᱞᱟ)

᱔. [ ᱼ ]  (ᱯᱷᱟᱨᱠᱟ)

᱕. [ ᱽ ]  (ᱚᱦᱚᱫ)

ᱱᱚᱸᱰᱮ ᱫᱚ ᱽ (ᱚᱦᱚᱫ) ᱨᱮᱭᱟᱜ ᱵᱮᱵᱷᱟᱨ ᱟᱹᱲᱟᱹ ᱠᱚᱨᱮ ᱚᱠᱟ ᱞᱮᱠᱟ ᱦᱩᱭᱩᱜᱼᱟ, ᱚᱱᱟ ᱪᱮᱛᱟᱱ ᱨᱮ ᱱᱟᱥᱮ ᱵᱚᱱ ᱧᱮᱞᱟ ᱾

ᱽ (ᱚᱦᱚᱫ) ᱨᱮᱭᱟᱜ ᱵᱮᱵᱷᱟᱨ ᱺ-

ᱯᱮᱜᱮ ᱜᱚᱴᱟᱝ ᱚᱞ ᱪᱤᱠᱤ ᱪᱮᱛᱟᱱ ᱠᱷᱚᱱ ᱞᱟᱛᱟᱨ ᱫᱷᱟᱹᱲ ᱵᱚᱱ ᱧᱮᱞ ᱠᱷᱟᱱ, ᱛᱮᱥᱟᱨ ᱫᱷᱟᱹᱲ ᱨᱮ ᱛᱩᱨᱩᱭ ᱜᱚᱴᱟᱝ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱚᱞ ᱪᱤᱠᱤ ᱢᱮᱱᱟᱜᱼᱟ ᱾ ᱚᱱᱟ ᱠᱚᱫᱚ ᱦᱩᱭᱩᱜ ᱠᱟᱱᱟ ᱺᱼ ᱜ, ᱡ, ᱦ, ᱫ, ᱰ, ᱟᱨ ᱵ ᱾ ᱱᱚᱶᱟ ᱛᱩᱨᱩᱭ ᱜᱚᱴᱟᱝ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱚᱞ ᱪᱤᱠᱤ ᱠᱚ ᱢᱟᱹᱫᱽᱨᱮ ᱦ, ᱟᱨ ᱰ ᱫᱚ ᱯᱟᱨᱦᱟᱲ ᱠᱮᱪᱮᱫ ᱟᱲᱟᱝ ᱞᱮᱠᱟ ᱜᱮᱭ ᱠᱟᱹᱢᱤᱭᱟ ᱾ ᱟᱨ ᱥᱟᱨᱮᱡ ᱮᱱ ᱯᱩᱱᱭᱟᱹ ᱪᱤᱠᱤ ᱜ, ᱡ, ᱫ, ᱟᱨ ᱵ ᱠᱚᱫᱚ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱚᱞ ᱪᱤᱠᱤ ᱠᱟᱱᱟ ᱾ ᱱᱚᱣᱟ ᱯᱩᱱᱭᱟᱹ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱪᱤᱠᱤ ᱯᱟᱨᱦᱟᱲ ᱚᱪᱚᱭ ᱞᱟᱹᱜᱤᱫ ᱛᱮᱠᱷᱟᱱ ᱚᱱᱟ ᱠᱚ ᱪᱤᱠᱤ ᱨᱮ ᱽ (ᱚᱦᱚᱫ) ᱡᱟᱯᱟᱜᱚᱜᱼᱟ ᱾ ᱡᱮᱞᱮᱠᱟ ᱺᱼ ᱜᱽ, ᱡᱽ, ᱫᱽ ᱟᱨ ᱵᱽ''' ᱾ ᱱᱚᱣᱟ ᱯᱩᱱᱭᱟᱹ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱚᱞ ᱪᱤᱠᱤ ᱵᱟᱹᱜᱤ ᱠᱟᱛᱮ ᱟᱨ ᱵᱟᱜᱮᱛᱩᱨ ᱜᱚᱴᱟᱝ ᱚᱞ ᱪᱤᱠᱤ ᱨᱮ ᱚᱠᱟ ᱨᱮᱦᱚᱸ ᱽ (ᱚᱦᱚᱫ) ᱫᱚ ᱢᱚᱴᱷᱮ ᱵᱟᱝ ᱡᱟᱯᱟᱜᱚᱜᱼᱟ ᱾

ᱟ.ᱲᱟ. ᱨᱮ ᱽ (ᱚᱦᱚᱫ) ᱨᱮᱭᱟᱜ ᱵᱮᱵᱷᱟᱨ ᱺ-

ᱢᱟᱬᱟᱝ ᱨᱮᱜᱮ ᱢᱮᱱ ᱟᱠᱟᱱ, ᱚᱞ ᱪᱤᱠᱤ ᱟᱨᱵᱟᱝ ᱟᱹᱲᱟᱹ ᱠᱚ ᱯᱟᱨᱦᱟᱲ ᱦᱚᱪᱚᱭ ᱞᱟᱹᱜᱤᱫ ᱜᱮ ᱟᱹᱲᱟᱹᱨᱮ ᱽ ᱫᱚ ᱡᱟᱯᱟᱜᱚᱜᱼᱟ ᱾ ᱟᱹᱲᱟᱹ ᱠᱚ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱪᱤᱠᱤᱨᱮ ᱢᱩᱪᱟᱹᱫᱚᱜ ᱪᱤᱠᱤᱨᱮ ᱽ ᱨᱮᱭᱟᱜ ᱵᱮᱵᱷᱟᱨ ᱺᱼ

ᱫᱟᱹᱭᱠᱟᱹ ᱺᱼ ᱰᱚᱜᱽ, ᱨᱚᱜᱽ, ᱠᱟᱨᱟᱡᱽ, ᱨᱟᱡᱽᱼᱨᱟᱯᱟᱡᱽ, ᱵᱤᱯᱚᱫᱽ, ᱫᱩᱨᱤᱵᱽ ᱾ ᱱᱚᱝᱠᱟᱱ ᱟᱹᱲᱟᱹ ᱠᱚᱨᱮ ᱫᱚ ᱽ ᱡᱟᱯᱟᱜᱟᱜ ᱮᱱᱟᱝ ᱨᱚᱲ ᱟᱲᱟᱝ ᱫᱚ ᱯᱩᱥᱴᱟᱹᱣ ᱟᱨᱵᱟᱝ ᱯᱟᱨᱦᱟᱲᱚᱜᱼᱟ ᱾

ᱟ.ᱲᱟ. ᱛᱟᱞᱟᱨᱮ ᱽ

ᱟᱹᱲᱟᱹ ᱛᱟᱞᱟᱨᱮ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱛᱚᱸᱜᱮᱨᱮ ᱨᱟᱦᱟ ᱟᱲᱟᱝ ᱛᱟᱦᱮᱸᱱ ᱠᱷᱟᱱ, ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱪᱤᱠᱤ ᱨᱮ ᱽ ᱫᱚ ᱵᱟᱝ ᱡᱟᱯᱟᱜᱚᱜᱼᱟ ᱾

ᱫᱟᱹᱭᱠᱟᱹ ᱺᱼ ᱰᱚᱜᱚᱨ, ᱟᱡᱟᱨ, ᱦᱤᱫᱤᱡ, ᱛᱟᱵᱮᱨ ᱮᱢᱟᱱ ᱾ ᱤᱠᱷᱟᱹᱱ ᱟᱹᱲᱟᱹ ᱛᱟᱞᱟᱨᱮ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱚᱞ ᱪᱤᱠᱤ ᱛᱚᱸᱜᱮᱨᱮ ᱨᱟᱦᱟ ᱟᱲᱟᱝ ᱪᱤᱠᱤ ᱵᱟᱝ ᱛᱟᱦᱮᱸᱱ ᱠᱷᱟᱱ ᱟᱹᱲᱟᱹ ᱨᱮᱭᱟᱜ ᱟᱲᱟᱝ ᱯᱟᱨᱦᱟᱲ ᱞᱟᱹᱜᱤᱫ ᱛᱮ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱪᱤᱠᱤᱨᱮ ᱽ ᱡᱟᱯᱟᱜᱚᱜ ᱫᱚ ᱟᱹᱰᱤ ᱜᱮ ᱞᱟᱹᱠᱛᱤ ᱢᱮᱱᱟᱜᱼᱟ ᱾ ᱡᱮᱞᱮᱠᱟ ᱺᱼ ᱰᱟᱸᱜᱽᱨᱟ, ᱟᱸᱜᱽᱨᱟ, ᱪᱚᱜᱽᱞᱟ ᱨᱚᱜᱽᱲᱟᱣ ᱮᱢᱟᱱ ᱾

ᱚᱡᱽᱨᱟ, ᱟᱸᱡᱽᱞᱮ, ᱢᱟᱡᱽᱲᱟ, ᱡᱷᱟᱸᱡᱽᱲᱟ ᱮᱢᱟᱱ ᱾

ᱜᱤᱫᱽᱨᱟ., ᱫᱩᱸᱫᱽᱞᱟᱹᱣ, ᱟᱫᱽᱱᱟᱨ, ᱟᱸᱫᱽᱢᱟᱫᱟᱣ, ᱩᱫᱽᱜᱟᱹᱨ ᱮᱢᱟᱱ ᱾

ᱟᱸᱵᱽᱲᱟ, ᱨᱟᱸᱵᱽᱲᱟ, ᱠᱩᱸᱵᱽᱲᱩ, ᱡᱩᱸᱵᱽᱲᱤ, ᱠᱟᱵᱽᱨᱟ ᱮᱢᱟᱱ ᱾

ᱱᱚᱝᱠᱟᱱ ᱟᱹᱲᱟᱹ ᱨᱮ ᱽ ᱵᱟᱝ ᱡᱟᱯᱟᱜ ᱢᱮᱥᱟ ᱞᱮᱠᱷᱟᱱ ᱟᱹᱲᱟᱹ ᱨᱮᱭᱟᱜ ᱟᱲᱟᱝ ᱵᱟᱹᱲᱤᱡᱚᱜᱼᱟ ᱾

ᱟ.ᱲᱟ.ᱨᱮ ᱽ ᱵᱟᱝ

ᱥᱟᱱᱛᱟᱲ ᱟᱲᱟᱝ ᱟᱹᱲᱟᱹᱨᱮ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱟᱹᱲᱟᱹ ᱫᱚ ᱟᱹᱰᱤ ᱵᱟᱹᱲᱛᱤ ᱜᱮ ᱧᱮᱞᱚᱜᱼᱟ ᱾ ᱡᱟᱦᱟᱸ ᱟᱹᱲᱟᱹ ᱠᱚᱫᱚ ᱫᱩᱱᱤᱭᱟᱹ ᱨᱮᱭᱟᱜ ᱮᱴᱟᱜ ᱪᱤᱠᱤ ᱠᱚᱛᱮ ᱫᱚ ᱢᱚᱴᱷᱮ ᱜᱮ ᱵᱟᱝ ᱚᱞ ᱯᱩᱥᱴᱟᱹᱣᱜᱼᱟ ᱾ ᱚᱱᱟ ᱟᱹᱲᱟᱹ ᱨᱮᱭᱟᱜ ᱢᱩᱪᱟᱹᱫ ᱪᱤᱠᱤ ᱫᱚ ᱛᱟᱹᱯᱩᱜ ᱠᱮᱪᱮᱫ ᱟᱲᱟᱝ ᱚᱞ ᱪᱤᱠᱤ ᱛᱟᱦᱮᱸ ᱞᱮᱱ ᱮᱱᱟᱝ ᱟᱹᱲᱟᱹ ᱨᱮᱭᱟᱜ ᱟᱲᱟᱝ ᱫᱚ ᱯᱩᱥᱴᱟᱹᱣ ᱥᱟᱺᱦᱤᱡ ᱯᱟᱨᱦᱟᱲᱚᱜᱼᱟ ᱾ ᱡᱮᱞᱮᱠᱟ ᱺᱼ ᱡᱚᱱᱚᱜ, ᱜᱚᱜ, ᱨᱚᱜ, ᱫᱟᱜ, ᱟᱜ, ᱮᱢᱟᱱ ᱾

ᱵᱟᱹᱲᱤᱡ, ᱟᱹᱲᱤᱡ, ᱜᱩᱨᱤᱡ, ᱨᱮᱡ, ᱫᱮᱡ, ᱮᱢᱟᱱ ᱾

ᱜᱚᱫ, ᱨᱚᱫ, ᱞᱟᱹᱦᱩᱫ, ᱞᱮᱵᱮᱫ, ᱨᱮᱵᱮᱫ, ᱮᱢᱟᱱ ᱾

ᱟᱵ, ᱛᱟᱵ, ᱫᱩᱲᱩᱵ, ᱦᱟᱹᱲᱩᱵ, ᱛᱟᱹᱨᱩᱵ, ᱮᱢᱟᱱ ᱾

ᱱᱤᱭᱟᱹ ᱠᱚ ᱱᱟᱥᱮ ᱫᱷᱮᱭᱟᱱ ᱨᱮ ᱫᱚᱦᱚ ᱠᱟᱛᱮ ᱟᱹᱲᱟᱹ ᱠᱚ ᱜᱟᱵᱟᱱ ᱞᱮᱠᱷᱟᱱ ᱜᱮ ᱟᱹᱲᱟᱹ ᱨᱮ ᱽ (ᱚᱦᱚᱫ) ᱵᱮᱵᱷᱟᱨ ᱨᱮᱭᱟᱜ ᱫᱚ ᱦᱩᱲᱟᱹᱜ ᱜᱮ ᱵᱟᱝ ᱛᱟᱦᱮᱸᱱᱟ ᱾

ᱟᱨᱦᱚᱸ ᱧᱮᱞ ᱢᱮ

ᱚᱞ ᱪᱤᱠᱤ

ᱵᱟᱦᱨᱮ ᱡᱚᱱᱚᱲ
ᱤᱸᱜᱽᱨᱟᱡᱤ ᱪᱤᱠᱤ
 ᱚᱞ ᱪᱤᱠᱤ ᱥᱠᱨᱤᱯᱴ

ᱥᱟᱹᱠᱷᱭᱟᱹᱛ

ᱛᱷᱚᱠ:ᱯᱟᱹᱨᱥᱤ
ᱛᱷᱚᱠ:ᱥᱟᱱᱛᱟᱲᱤ ᱯᱟᱹᱨᱥᱤ
ᱛᱷᱚᱠ:ᱪᱤᱠᱤ
ᱛᱷᱚᱠ:ᱚᱞᱪᱤᱠᱤ ᱯᱟᱹᱨᱥᱤ